Aansoek oor sigaretverbod nou selfs láter aangehoor(Argieffoto: Unsplash) Die hooggeregshof in Kaapstad gaan British American Tobacco SA (Batsa) se hofsaak om die regering te dwing om die verbod op die verkoop van sigarette op te hef, nou eers in Augustus aanhoor. Batsa, die land se grootste sigaretvervaardiger, se saak teen die staat sou aanvanklik Maandag aangehoor word, maar dit is weens ŉ skeduleringskonflik met ŉ week uitgestel. Dit gaan egter nou eers op 5 en 6 Augustus aangehoor word. Francois Rossouw, uitvoerende hoof van Saai, het Vrydag gesê die organisasie verskyn namens boere en plaaswerkers in die hof. Die saak sal aangehoor word saam met nege ander aansoekers, gelei deur Batsa. Volgens Rossouw is daar in dié stadium volgens die hof nie ŉ regter beskikbaar om die saak vroeër aan te hoor nie. Saai het gesê die “eienaardige verbod” op tabakhandel in Suid-Afrika as deel van die regering se strategie om Covid-19 te bestry het honderde tabakboere en talle plaaswerkers in ŉ krisis gedompel. “Dit het verkoopsgeleenthede vernietig, asook inkomstestrome, werksgeleenthede en broodwinning in die primêre produksiesektor,” het dr. Theo de Jager, Saai se direksievoorsitter, gesê. Volgens Rossouw het boere reeds baie geld bestee aan insetkoste en infrastruktuur, asook aan salarisse vir plaaswerkers. “Dié koste kan slegs teruggewin word as boere voordeel kan trek uit die opbrengs van hul tabakoeste. Die verbod op tabakprodukte beperk nie net die kans dat boere in die volgende seisoen kan plant nie, maar plaas ook ernstige finansiële druk op hulle omdat die meeste boere verdere finansiering gaan benodig om hul bedrywighede te kan volhou,” het hy gesê. Batsa en die ander aansoekers vra die hof om die drie maande lange verbod op sigarette, wat ingestel is toe die land ŉ landwye staat van afsondering ingegaan het, ter syde te stel. Dit is die tweede vervaardiger wat die minister van samewerkende regering en tradisionele sake, Nkosazana Dlamini-Zuma, hof toe sleep oor die verbod. Dlamini-Zuma hou voet by stuk die verbod is noodsaaklik om die verspreiding van Covid-19 te verminder en die erns van simptome van diegene wat dit wel opdoen, te verminder. Die hooggeregshof in Pretoria het twee weke gelede al uitspraak voorbehou in die Fair Trade Independent Tobacco Association (Fita SA) se aansoek om die verbod ongrondwetlik te laat verklaar.